b'\n_START_ARTICLE_\nMirinidae\n_START_SECTION_\nUtseende\n_START_PARAGRAPH_\nMiddelsstore (vingespenn ca. 35\xc2\xa0mm), lyst brune eller gr\xc3\xa5, tettebygde, h\xc3\xa5rete sommerfugler med store vinger. Kroppen er kort og trinn, tett h\xc3\xa5rete, hodet er forholdsvis bredt (sammenlignet med andre spinnere). Sugesnabelen og labialpalpene er tilbakedannet. Antennene er omtrent s\xc3\xa5 lange som halve forvingene, bredt fj\xc3\xa6rformet hos hannene og smalt fj\xc3\xa6rformet hos hunnene. Forvingene er tilspisset trekantede, m\xc3\xb8nstret i hvitt og lysebrunt hos M. christophi, mer ensfarget lysegr\xc3\xa5 hos de to andre artene. N\xc3\xa6r forkanten er det en stor, svart flekk. Denne er st\xc3\xb8rst hos M. fenzeli, mindre hos M. christophi og kommaformet hos M. confucius. Bakvingene er avrundet, av samme farge som forvingene men uten den svarte flekken. Bakkroppen er forholdsvis lang og sylindrisk hos hunnene, kort og kjegleformet hos hannene. Beina er ganske korte._NEWLINE_Larvene er ganske karakteristiske, gr\xc3\xb8nne og h\xc3\xa5rl\xc3\xb8se, men med lange, stive, piggete utvekster. P\xc3\xa5 hvert kroppsledds ryggside er det fire foroverrettede utvekster, p\xc3\xa5 buksiden minst to. Vortef\xc3\xb8ttene p\xc3\xa5 bakkroppsleddene er uvanlig lange og kraftige.\n_START_SECTION_\nUtbredelse\n_START_PARAGRAPH_\nMirina-artene har en ganske begrenset utbredelse. De er kjent fra \xc3\x98st-Sibir (omr\xc3\xa5det rundt Vladivostok), fra Korea og fra det nord\xc3\xb8stlige Kina.'